BILTEN PREPORUKA ZA ŠKOLARCE
Dijete koje se nije htjelo roditi;

BALOG, Zvonimir

Otkako je svijeta još se nije dogodilo da se neka beba nije željela roditi. A upravo se to dogodilo mami Ivanki. I još nešto! Beba koja se nije htjela roditi odlično je govorila materinski jezik, hrvatski. Bila je pametna, bistra, kao da je školu završila. U maminom trbuhu je bilo udobno i toplo. Kroz mamine snove dijete je putovalo, gledalo kroz njezine oči i jelo najfiniju hranu. Baka ga je mislila namamiti papučicama, štrudlom od trešanja. Mališa je imao uvjerljive izgovore. Ni djed nije mogao pomoći, ni susjeda Julka, ni mađioničar, policajac, čarobnjak, gradonačelnik, general, čak ni predsjednik. Priča o djetetu koje se nije htjelo roditi obišla je svijet. Narodi su slali svoje predstavnike... Ono što nije uspjelo nikome, uspjelo je djevojčici Ani i šestogodišnjem Franu, bratu mališe. Čime su ga to namamili u svijet?
 O zmaju koji je kokice jeo i jednu lažnu princezu sreo :roman za najmlađe u šesnaest poglavlja, s dvije pauze i jednim dodatkom

 ĐOKIĆ-Pongrašić, Ana

 U šupi na kraju svijeta, živio je Posljednji Zmaj. Hmmm, živio?! Životario! Dosađivao se! I zjake prodavao! Nije ništa pametno radio i nije ga to uopće smetalo. Do kada će tako? Postoji li uopće nešto što ga je smetalo i u njega nemir unosilo? Ooo, da, snovi. Strašni snovi i glasovi predaka. Hoće li Posljednji zmaj ostati sam? Oooo, neee! Genijalna zamisao je tu. Otići u svijet i princezu sebi naći.
Sve što znam o patuljku

ĐOKIĆ-Pongrašić, Ana

Jednoga dana ni od koga očekivan na balkonu trećeg kata nebodera Naše ulice br. 5, pojavio se jedan Patuljak . Nastanio se u kućici za lutke smještenoj u velikom zemljanom loncu, točno ispod bodljikavog stabalca. Što je sve taj neobični stanovnik radio, čega se jako plašio, s kime se sve sreo, kako je doživio prvi snijeg, u koga se zaljubio, kako se zabavljao bacajući kvačice, . . . , sve to i još puno toga ispričala nam je jedna djevojčica. Ona tvrdi da ga je zaista vidjela, iako nosi naočale sa debelim staklima, ali zato tvrdi da ima specijalne uši. I eto, baš ona nam je kroz deset dražesnih, duhovitih epizoda ispričala SVE ŠTO ZNA O PATULJKU. Knjiga za mlađe osnovnoškolce, ali i predškolce, potiče na maštanje.

 Šifra kineske kornjače

KOPJAR, Mladen

Krimi roman napete fabule sa ekološkom porukom. Sve je počelo kada je Kruni uginula zlatna ribica, pa je sa prijateljem Goranom i prijateljicom Katjom (mladom zelenom aktivisticom), otišao u prodavaonicu kućnih ljubimaca Hijena po "novu" zlatnu ribicu. Katji je zaokupila pažnju četverooka kornjača, u Kini zaštićena i ugrožena vrsta. Takvim kornjačama zabranjeno je i trgovati, tako da Katja smatra da životinju treba osloboditi i vratiti u prirodno stanište, te sa prijateljima kreće u akciju. Čini se da krijumčare životinja vodi nemilosrdna Anka Hijena, a lijeva joj je ruka cerekavi nećak Zdeslav. Tko je Wang Chen, a tko bradati gospodin u sivom sakou? I kako će završiti ovaj napeti krimić za mlade . . . ?!
 Tajna šaptača lubenicama

KOVAČEVIĆ, Hrvoje

Novi susjedi koji su se doselili iz Karlovca zovu se Maša i Ženja. Za Patrika oni su poput anđela, ali doći će trenutak kad će se njegova sestra Tea upitati da li je to dobro ili loše. Naime, u najnovijem romanu Hrvoja Kovačevića uzbuđenja i napetosti, kao i obično ne nedostaje. Iz specijalne bolnice za medicinsku rehabilitaciju misteriozno počinju nestajati stare i teško pokretne pacijentice. Policija i ravnateljica za nestanak sumnjiče liječnicu, Teinu majku - Mariju Klasnić. Za Teu tu tek počinju uzbuđenja, a pritom se može osloniti samo na brata Patrika i dvoje novih susjeda - "anđela"?
 Zvijeri plišane

KRUŠVAR, Zoran

Knjiga za djecu i mlade ispričana iz perspektive plišanih igračaka - stanovnika jedne djevojačke sobe. Vlasnica "plišanaca" - djevojka Doris, koju oni smatraju svojom mamom, započinje samostalni život i odlazi od kuće. Plišane životinjice ostaju same i napuštene, ali ne zadugo. Ubrzo budu poklonjene jednoj malenoj djevojčici i njenom starijem bratu. Naviknute na ljubav i poštovanje, nemilo ih iznenadi dječja grubost i nasilje kojima su izloženi. Odluče izboriti se za svoja prava i vratiti se ponovno "svojoj mami" - što im i uspije. Bajkovita i napeta priča s elementima horora problematizira temu nasilničkog vladanja kod djece, ali isto tako govori i o pravu na različitost, čineći to na nenametljiv i pametan način.
Mjesec u prosincu : dvanaest malih priča za sanjarenje

LOVRENČIĆ, Sanja

Mjesec u prosincu - zbirka je dvanaest malih, kratkih, ali vrlo toplih i neobičnih priča koje potiču na sanjarenje. Namijenjene su djeci, a vrlo su pogodne i za čitanje pred spavanje, kao priče za laku noć. Oslikane maštovitim ilustracijama Pike Vončine koje lijepo upotpunjuju tekst, pružit će pravi užitak svakome tko ih uzme u ruke.
                                                                                                                                     Basne po basnama Jeana de la Fontainea

MARIJANOVIĆ, Stanislav

Basne su poučne priče u kojima su glavna lica razne životinje. Pisane su još vrlo davno u raznim kulturama, ali gotovo uvijek s nakanom da pomognu čovjeku razlikovati dobro od zla. U ovoj knjizi nalazi se 18 priča nastalih prema basnama francuskog pisca i mislioca iz 17. stoljeća Jeana de La Fontainea. Naime, Stanislav Marijanović je na temelju La Fontenovih tekstova stvorio kratke, vrlo "zgodne" priče, prilagođene našem vremenu, dostupne našem čitatelju i njegovoj dobi. Obogatio ih je i brojnim, vrsnim, duhovitim i prepoznatljive ilustracijama, koje će itekako pridonijeti užitku čitanja.
Enciklopedija čudovišta

MARIJANOVIĆ, Stanislav
Enciklopedija čudovišta koju je napisao i ilustrirao Stanislav Marijanović predstavlja uspješan spoj teksta i ilustracije, kao i njegovi ranije objavljeni naslovi za djecu: Kućna čudovišta, Knjiga čarobnih formula i Izgubljene papuče. Originalna i maštovita knjiga vrlo je privlačna za listanje i gledanje. Sadrži deset poglavlja u kojima se opisuju: mitsko i povijesno porijeklo, nastanak, vrste i raznolikost, vanjski izgled i građa, načini razmnožavanja, prehrana, zakoni i načini života čudovišta. U pripovijedanju autor se prepušta izazovu ludističkoga, mješa simbole i svakodnevlje, činjenice i maštu, čudno i čudesno, a u samom tekstu se poigrava i nekim malim grafičkim intervencijama crvenom olovkom. Knjiga je namijenjena zaljubljenicima čudesne, mistične literature, obiluju humorom koji je sretno izražen kroz kvalitetne i maštovite ilustracije, te stoga predstavlja pravi doživljaj i za mlađu čitateljsku populaciju.
Junaci prašnjavog tornja

MIHALJEVIĆ, Nada

Postoje dani kada vam sve krene naopako i ništa vam ne polazi za rukom. E, takav dan imao je i junak naše priče Pero, dvanaestogodišnjak, porilično smušen i zaboravan. Pred vratima stana pronalazi napuštenog psa, zatim ga netko zasipa tajanstvenim porukama, a na ulici ga presreću sumnjivi tipovi. Dok on pokušava shvatiti što se zbiva, za petama su mu već dobro organizirani kriminalci. Kreće bujica neobičnih i neobjašnjivih događaja. Uključuju se u to i policija, a kako će se naš smušenjak izvući iz cijele situacije, morate pročitati u ovom napetom ali i duhovitom romanu za djecu, koji se čita u jednom dahu.
Zar baš moram u školu?

PILIĆ, Sanja
Vesele, duhovite priče iz školskog života, obiteljskog života, ljubavnog života... iz svih života koliko ih netko ima. Iz njih frcaju strašno teška pitanja, kao recimo pitanja o sreći, ljubavi, o granici između biti velik i biti mali... Nimalo za njima ne zaostaju ni oni pametni zaključci koji ti odjednom sinu poput žarulje u mraku. Njih slijede i poneke nove ideje, iznenadne pomoći sa strane, strah od škole, nove odluke, želje za brzim odrastanjem, kućni ljubimci, prijateljstva... i još mnogo toga.
 Mali Jan ima plan
POLAK, Sanja

Dječak Jan je krenuo u školu. Kako je lijepo kada naučiš sva slova! A još je ljepše kad ih znaš koristiti. Tada možeš pisati Djedu Mrazu, Svetom Nikoli, poslati susjedima pozive, poruke, molbe različite vrste i u različite svrhe. Možeš čak pisati i suncu, pisanim putem tražiti vlasnika crvene kutije ili na papirnatim avionima slati pozive u pomoć. A možeš i poslati pismo isprike prijatelju s kojim si se posvađao. Mogućnosti su velike, ogromne ako si kao Jan, spretan i snalažljiv. Jer Jan u svakoj situaciji ima plan.
Đuro zvani Crv i slični
PONGRAŠIĆ, Zoran
Kratke, duhovite priče malih bića iz prirode za koje se često zapitamo koju svrhu u životu imaju. Bića pored kojih često s gadljivošću prolazimo. Možda nam ove priče približe sve te svjetove. Upoznat ćemo Najslinavije kraljevstvo na svijetu s njegovim kraljem Pu Petim Užom. Cvrčka Zrikoslava koji nije htio svirati i mrava Mrzorada koji nije htio raditi. Što se dogodilo kad su se sreli? Upoznat ćemo i Smrdljivog Martina. Hoće li ikad naći djevojku? Hoće li kiša napokon pasti nestrpljivoj kišnoj glisti Jasenki. Hoće li Đuro crv sebi naći drugu kuću? Što se dogodilo sa stonogom Anamarijamagdalenom i komarcem Malcem, leptiricom Manuelom? Hoće li se svi jednom u jednoj od priča sresti?
 Vještice
DAHL, Roald
" U bajkama, vještice uvijek nose budalaste crne šešire i crne plašteve i jašu na metlama. Ali ovo nije bajka. Ovo je o pravim vješticama.", početak je romana o pravim, pravcatim vješticama poznatog britanskog autora Roalda Dahla, pisca neobičnih i pomalo stravičnih priča za djecu. Naime, glavni lik romana je osmogodišnji dječak. Živi sa obožavanom bakom Norvežankom (roditelje je izgubio u prometnoj nesreći), a ona je odlična pripovjedačica istinitih priča o vješticama. Dječak je tako do svoje osme godine imao dva susreta s vješticama o kojima nam pripovjeda. U prvom je prošao neozlijeđen, ali drugom prilikom nije bio te sreće . 
Budalaste priče
KASPARAVIČIUS, Kestutis

Zbirka priča proglašena najboljom dječjom knjigom Litve, 2005 godine. Kratke, šaljive i poučne, pričice iznenađuju svojom tematikom, tako da ih sa zanimanjem čitaju djeca ali i odrasli. Riječ je, kako sam autor kaže, ne" toliko o opredmećivanju ljudi, koliko o očovječivanju stvari". Tako ćemo u knjizi naći priču o čovjeku koji je u psećoj kućici umjesto psa držao sir, o pužu koji se naumio takmičiti s kazaljkom sata, o mjestu u kojem ljudi nisu znali što su to knjige, te o ribi koja je naumila malo pecati,. . . Knjiga je pogodna za mlađe osnovnoškolce i starije predškolce za poticanje mašte i provođenje pedagoških aktivnosti sa djecom.
Ti si jedinstveno biće : priča za svakoga
LUCADO, Max
Teme: prihvaćanje sebe, otkrivanje vlastitih vrijednosti, vjera. Drvenci su mali narod drvenih lutaka. Svaki je Drvenak drukčiji a sve ih bijaše načinio isti rezbar. Voljeli su na druge kvačiti zvjezdice ili točke. Sa zvjezdicama su se osjećali osobito dobro. Pulcinello je dobijao točke jer je činio tek nešto malo ili ništa. Bio je uvjeren da je loš Drvenak. Uostalom to su mu svi i govorili. Jedino Drvenka nije imala nijednu naljepnicu, niti točku. Kako je to uspjela? Svaki dan je posjećivala Elija, svog tvorca. I Pulcinello se odlučio posjetiti Elija. Kad je došao, Eli mu se jako obradovao. Ta kako ne bi, on ga je načinio. Pulcinelli je za njega bio jedinstven i važan. Jedinstven upravo onakav kakav je bio.
Ti si moj : dar za svakoga

LUCADO, Max
Teme: kririka potrošačkog društva, duhovne vrijednosti, vjera. Pulcinello je živio u Drvengradu. Bio je od drveta baš kao i drugi Drvenci. Ponekad je činio lude stvari baš kao i onda kada je počeo sakupljati kutije i lopte. Svi su ih sakupljali. Bila je to sveopća gungula. Pulcinello nije htio biti siromašni, siroti Drvenak. Prodao je sve što je mogao. Ruke su mu bile strašno umorne od nošenja tih igračaka. Nije ni spavao ni igrao se s prijateljima. Kupovao je, slagao kutije i lopte, lopte i kutije. Verao se na Drvengoru, uostalom kamo su se verali, jurišali, s prepunim rukama, svi Drvenici. Staza je bila vrlo uska. Mnogi su iscrpljeni padali ali se nisu predavali. Pao je i Pulcinello. Posrnuo i pao u Elijevu radionicu. Eli je bio tvorac Drvenaca, njihov rezbar.Tek kod Elija, Pulcinello je shvatio istinu: "Jedinstven si jer si moj, a ne stoga što nešto određeno posjeduješ."
 Kralj Arthur od Albiona
MATTHES, John

 Tko još nije čuo za kralja Arthura, čarobnjaka Merlina i vitezove Okruglog stola...?! A znate li tko su gospe Jezerkinje, kako je kralj Arthur zadobio slavni mač Excalibur, koje sve zvijeri i magična stvorenja nastanjuju drevni Albion, Arthurovo kraljevstvo...? Svake večeri na dvoru kralja Arthura ispredale su se priče o viteškim pothvatima, čarobnim susretima i neobičnim događajima, a sve se te zanimljive legende mogu pronaći u ovoj vrlo lijepo ilustriranoj i opremljenoj knjizi koja će nas odvesti u drevni svijet hrabrosti, izazova, časti i magije. Knjiga je popraćena kartom kraljevstva Albiona sa svim važnim mjestima na kojima su se odigrali događaji iz priča, što će zasigurno mladim čitateljima dodatno uljepšati užitrak čitanja i istraživanja.

Zmijice, mačkobus i osmeronogi konj

 BALOG, Zvonimir.
Za razliku od ljudskih beba, neke životinjice se rađaju spremne za sve životne kušnje i izazove. Tu spada i zmijica, glavna junakinja duhovite i zanimljive priče u ovoj autorskoj slikovnici našeg najnagrađivanijeg dječjeg pisca. Zmijica Vesna i njena prijateljica Željka spremaju se za veliki tulum. Desilo se nešto jako važno - prijateljica Željka skinula je staru kožu i dobila novu, a to je svakako razlog za slavlje. No, prije toga odluče odpuzati do grada i malo se ludirati iako su im mame savjetovale da to ne čine...
O, Bože, kako sam ja blesav : dramske i lutkarske igre

za velike i male

BALOG, Zvonimir

Balog je jedan od onih rijetkih pisaca kojeg s jednakom lakoćom i užitkom mogu čitati djeca i odrasli. Zbog toga što je duhovit i ali ujedno i duhovan, što nudi čitateljevu umu i srcu zadovoljstvo i pojednostavljene životne mudrosti, te nas nenametljivo vodi u bolji, pošteniji i pravedniji svijet. U ovoj knjizi okupljeni su dramski tekstovi sa likovima iz bajki ili pak životinjskog svijeta, pa na prvu djeluju kao igrokazi za djecu. Oni to i jesu, međutim u mnogim scenskim igrama računa se na iskustvo i spoznaje odraslih koji tu dramsku bajku mogu doživjeti kao metaforu koja se zauzima za bolji svijet od našega.

 Plagva : basnolike priče

DUJIĆ, Lidija

Zbirka sadrži dvanaest izuzetno zabavnih, duhovitih i domišljatih basnolikih priča sa životinjama kao glavnim junacima (kako je već u basnama uobičajeno), s tim da autorica svojim senzibilitetom pričama daje pečat suvremenosti i odmak od tradicionalnog pisanja, tako da njezine basne ne sadrže ozbiljne pouke niti satiru. Tako će svraka Svjetlana "jednu ludost suvremenog svijeta, pomodarstvo, zamijeniti drugom, manekenstvom"; Buba Mara Kljajić svoje znanje njemačkog jezika (nekada je živjela u inozemstvu), iskoristiti za davanje instrukcija; crni mačor Duje otići će živjeti u metropolu i postati dimnjačar - srećonoša, jer mu je dosadilo gledati kako ga doživljavaju neuki seljaci u njegovom mjestu; štakor Plagva meta ismijavanja i ruganja, pa zbog toga sklon tuči, postati će vrlo cijenjen jer je imao veliko srce i bio spreman pomagati . . . U šaljivim pričama Lidije Dujić, koja odlično razumije svijet djece, zasigurno će uživati mlađi osnovnoškoci, predškolci, ali i odrasli.

Zoe, silazi dolje

ĐOKIĆ, Ana
Na vrhu najvišeg nebodera u gradu živi Zoe. Ona sada ima četrnaest godina. Zapravo, još nema. Uskoro! Njezin tata i dalje vozi tramvaj. No, sad Zoe ima četverogodišnjeg brata. Posebna je to priča. Priča o pokvarenom liftu, odleđenim pilećim srcima (bez jetrica), tatinoj novopronađenoj ljubavi, djedu Alojzu i njegovim darežljivim džeparcima, Zabranjenom Mjestu, bivšoj i budućoj prijateljici Milici, izvanzemaljcu... tinejdžerskim stavovima, crnim vojničkim čizmama i sreći u novoj obitelji.
 Lovci na potonulo blago

GLUŠČEVIĆ, Maja

Frane i njegovo društvo s mora, započinju svoju treću nevjerojatnu pustolovinu. U ovoj zgodi prijatelji će otkriti tajnu davno potonulog broda no glavni zaplet nastat će kad se pojave i lovci na blago. Gdje se skriva dvoje nestalih i što se to zbiva na mjesnom groblju otkrit će se na vrijeme.

Humandel

HITREC, Hrvoje
Roman vrsnog pripovjedača, nagrađen nagradom Grigor Vitez. Može se čitati kao bajkovita proza ali i kao duboko realistični roman. Vida su doveli na otok djedu. Tako je moralo biti jer je djed jedini rod koji ga želi. Nije on običan dječak. Riječ je o dječaku s posebnim potrebama. Neobično izgleda i ne govori. Kada upozna dobrog dupina njegov će se život promijeniti. Dupin mu otkriva kako je on humandel, pola dupin, pola čovjek i kako ima poslanje za njega. Vid s dupinima razgovara mislima i pomože im da važna poruka o očuvanju našeg planeta dođe do čovjeka.
Zavičajna čitančica

JEMBRIH, Ivica, Marela Mimica, Daniel Načinović

Kroz pjesnički svijet zavičajnog govora vode nas tri pjesnika: Marela Mimica, Ivica Jembrih i Daniel Načinović. Jednostavni, snažni stihovi izviru iz prisjećanja na djetinjstvo u Istri, Zagorju i Dalmaciji. Motivi su jednostavni, svakidašnji bez obzira kojem izričaju pripadali, dani u pjesničkoj slici kojoj svatko od nas može dati svoj okvir.
Moj put : priča o cipelama

JUNAKOVIĆ, Svjetlan
Autorska slikovnica našeg poznatog ilustratora. Topla priča o cipelama, djetinjstvu, odrastanju, ljubavi, snovima, željama... životu. Je li i u našim cipelama odrastanja bio neki nevidljivi kamenčić kad bi skretali s puta i o nečemu ružno mislili? Našeg je autora taj kamenčić koliko puta spasio da ne skrene, da mu misli ne vrludaju, da se neke stvari ne pomiješaju na krivom mjestu ili u krivo vrijeme. Ponekad su njegove cipele bile čarobno lagane. Kamenčić je s vremenom nestao. Zapravo nije sasvim nestao. Ostao je u cipelama a cipele su se počele rjeđe nositi. Zašto? Došlo je vrijeme za papuče. A kad bi se u rijetkim trenucima i obule, začudo kamenčić je šutio. Pa bilo mu je i vrijeme jer put je bio znan. S pričom se nadopunjuju prekrasne, maštovite ilustracije.

Priče o godišnjim dobima

LOVRENČIĆ, Sanja

Niz priča koje su međusobno isprepletene događajima, prijateljstvom, uživanjem u prirodi. Četvero prijatelja pratimo kroz godišnja doba, sitnice obiteljskog života. Zimi gledaju zvijezde, posjećuju Tehnički muzej, odlaze u planetarij, maskiraju se u maškare. Dolazi proljeće, a s njim i neobične želje. Sagradit će splav od plastičnih boca! I sagradili su ga. Tvrtko u panici da ga ne izgubi skače na njega. Naravno, splav nije izdržao i Tvrtko se našao u vodi preko glave. Tu je i priča o crvendaću i njegovoj gospođi, gradnji kućice-skrovišta, spašavanju zmaja. Krijesnice i stršljen nagovijestit će ljeto. Provode ga na jednoj rijeci i tri otoka u nizu dogodovština i uzbuđenja. U jesen, opet škola, životinje se spremaju za zimu a Hana duboko u snovima sluša prepirku lista, vjetra i plamička. Duhovit, razigran i zanimljiv roman.

Grič u suncu, Grič u sjeni

MAJER, Vjekoslav

Drugo izdanje zbirke priča i pjesama posvećenih gradu Zagrebu. Nostalgična je to zbirka kratkih priča koje govore uglavnom o starom dijelu grada (o Griču, gričkom topu, plinskim lanternama, uspinjači) i svemu onome po čemu je naš grad poseban i na što smo ponosni. V. Majer je uz Šenou i Matoša zacijelo naš najzagrebačkiji pisac, a u ovom izdanju originalno je tekst popratila slikama Marsela Hajdinjak-Kreč.

Gospodar šećera

MIHALJEVIĆ, Nada
Miro je s društvom krenuo na izlet. Majka mu je zabrinuta jer on ima šećernu bolest. Mjerio je šećer i davao sebi injekcije inzulina. S društvom je krenuo u potragu za bunkerima koji su se navodno nalazili negdje na obroncima Medvednice. I naišli su na jedan uski otvor. Je li to bio otvor bunkera ili ne, nije ni važno. Miro se zavukao. Društvo ga je zvalo, on se nije javljao. Je li propao u rupu? Nestao je. Nestao bez traga. Ne! Miro se našao u Zemlji posljednjih tajni koja je djelovala idilično i bajkovito. Kako izići odatle? To mu je objasnio Kvark, čovječuljak, križanac između jazavca, pasanca i patuljka. Treba izići na izlaz a do izlaza je bilo šest-sedam dana hoda. Kako će Miro to vrijeme preživjeti bez inzulina? U Zemlji posljednjih tajni svatko dobije svog Suputnika, onog koji mu je po karakteru najsličniji. Postoje i Čuvari, Domaćini... Pod čarobnim utjecajem Zemlje posljednih tajni Miro je zaboravio na dijabetes. Ne samo da je zaboravio nego je bio zdrav. Vrijednost šećera u krvi je bila u savršenom redu. Miro ima pravo na jednu želju. Položio je ruku na kristal modrozelene boje i zaželio, ali ... ?! Kako se tu stvorila Sedna, drugi Putnik u Zemlji posljednjih tajni. Kome će se sada želja ostvariti?

Dnevnik jedne mačke
SCHMIDT, Sara

Romančić "Dnevnik jedne mačke" autorica je napisala s nepunih trinaest godina. Glavni junak, mačak Mailo, jednostavno, duhovito i vrlo zanimljivo priča o svom svakodnevnom životu viđenom mačjim očima. U njegovim smješnim avanturama sudjeluju i članovi njegove ljudske obitelji, kao i najbolji prijatelji - Medo i Miško. Na kraju ove knjige, namijenjene mačkoljupcima, nalaze se i korisni savjeti i zanimljivosti o macama, kao i mali spomenar u kojem se mogu sačuvati fotografije, otisci šapica i osobni podaci vaše mačke.

Pričalica
ŠESTO, Silvija

Zbirka igrokaza. Šaljivih, maštovitih, razigranih, poučnih, kratkih. U svakom igrokazu Pričalica nas uvodi u čaroliju događanja. Upoznat ćemo vilu Silvestricu i kako je Fabijan postao vilenjak. Ivicu koji nije mogao spavati i brojio je ovčice. Kod devete je zaspao i ona je imala problema. Nije uspjela preskočiti livadu i zapela je. O Zlatici na Zlatnom krumpirištu. Kako je kopriva Mala preuzela kraljevstvo. Kako je baka spojila-vjenčala grašak i rižicu pa je nastalo ukusno jelo rizi-bizi. O tužnom gospodinu Mraku i šeširićima koji su mu došli pomoći i poveli ga na put oko svijeta da se gospodin Mrak uvjeri kako nije istina da ga baš svi mrze. Šeširići su mu dali lekciju o sreći. O Majdi koja je umirala od dosade sve dok slova nisu počela letjeti. Zanimljivo! Ali to nije sve. Upoznat ćemo još zanimljivih likova s kojima ćemo se smijati, družiti i učiti.

Plavi trubač : fantazija u f-molu za djecu i

nevidljivi orkestar
TODOROVSKI, Zvonko

Ako ti nedostaje samopouzdanja, hrabrosti ili ako se jako stidiš možeš se učlaniti u tajnu grupu Bez. Sigurno će ti se život promijeniti jer članovima grupe nikad nije dosadno. Kako bi i bilo?! Buditi se bez telefona, televizije, računala i k tomu još i čitati knjige pustolovina je sama za sebe. Da se razumijemo, samo na dva tjedna! A počelo je sasvim slučajno na Petrinom rođendanu. Rođendanu na koji Luka nije bio pozvan. Ne zbog toga što Petru uopće nije bilo briga za Luku, već naprotiv! Petra je bila toliko stidljiva da Luku nije mogla pozvati jer bi svi onda primijetili. A Luka se očajnički trudio da ga Petra primijeti. Nije uspijevao. Ipak, iako nepozvan, Luka je došao i spasio rođendan. Pomislio bi netko kako je Luka strašno hrabar. I bio je ali nije mogao pokazati tu svoju hrabrost U tome mu je pomogao zvuk trube i nepoznati Trubač. Pod utjecajem melodije koja ga je punila toplinom on se mijenjao i mogao se suprotstaviti strašnoj braći Šestak i uglednim košarkašima kvarta uništiti ugled. Luka je naučio kako biti hrabar. Rijetki su oni koji Trubača čuju u stvarnosti. Luka ga je čuo. I gle! Petra ga je čula.

Petar Pan u Kensingtonskom perivoju
BARRIE, James Matthew 

Priča o Petru Panu i njegovim dogodovštinama u Kensingtonskom perivoju. I da sada netko od nas ode tamo možda bi ga i mogao sresti jer on nikad ne stari. Nije ljudsko biće u tolikoj mjeri. Možda bi ga vidio kako vesla u drozdovu gnijezdu i igra se na pogrešan način. Naime, nije imao nikoga da mu kaže kako se djeca zapravo igraju. Oko njega su živjele vile, koje su se više-manje skrivale do sumraka, pa su o ljudima znale vrlo malo. Ops! Moramo biti oprezni kada pričamo o vilama jer ako im se zamjerimo, možemo imati neprilika, baš kao i Tony koji je sa sestrom Marmie živio u jedinoj kući u Kensingtonskom perivoju. Je li Petar Pan imao majku? Vile su mi ispričale kako ju je posjetio i što ga je spriječilo u njegovom povratku. Možda ispričaju i tebi.

Arthur i Maltazardova osveta
BESSON, Luc

 Treći nastavak šarmantne i svjetski uspješne trilogije, donosi kraj pustolovina o Arthuru i neobičnim i hrabrim Minimejcima, ali ne baš i posve očekivan rasplet. Nakon spašavanja bakinog imanja Arthur provodi posljednje bezbrižne ljetne dane u djedovu vrtu i uči o prirodi, kad ga prene poruka ispisana na zrnu riže...UPOMOĆ! i naravno avantura ponovno počinje!

Tigar ustaje
DICAMILLO, Kate

Nakon smrti majke Rob seli s ocem na Floridu kako bi započeo novi život. Svoje emocije zakopao je duboko u sebi, ali zahvaljujući prijateljstvu s novom učenicom Sikstinom Bailey (srodnom dušom), njegov brižljivo zakopan svijet počinje se rušiti. I Rob i Sikstina su bez prijatelja i žrtve okrutnosti koja se nerijetko iskazuje prema nepoželjnima u njihovoj školi. No, osim Sikstine na njegovo "oslobađanje" utjecat će i jedan zatočeni tigar. Nježna, višeslojna priča o dječaku koji se kroz prijateljstvo, ljubav, požrtvovnost i nadu "nauči" nositi sa teškim pitanjima smrti, bolesti i tuge, i koji shvati kako je ključ slobode samo u njegovoj ruci . . .

Mislice : deset bajki
LAINŠČEK, Feri

Mislice su zbirka deset bajki izraslih na tradiciji narodne bajke. U njima autor, s mnogo topline i s izvrsnim pripovjedačkim darom, govori o dobru i zlu, sustavu vrijednosti i nevrijednosti, smislu i besmislu. Svaka od njih nosi duboku narodnu mudrost. Priča nam o ljubavi zaljubljene grofice i o dobrom grofu. O Ilonki koja se prevarila jer je vjerovala samo očima. O dubokoj ljubavi svinjskog pastira Tomaža i grofove kćeri, o oholosti i gordosti, Terezinim biserima. Daje nam sudbine i priče mnogih drugih likova koji su u svojim sredinama upečatljivi i posebni, dobri i pozitivni.
 Tjedan sav od subota
MAAR, Paul

Gospodin Pašnjak usamljena je, tiha, fina i plašljiva osoba, sve dok jedne subote na njega ne naleti Sub i smjesta odluči da će mu gospodin Pašnjak postati tata. Sub je neustrašivo, bezobzirno storenje, voli dobacivati drske primjedbe gdjegod da ide, a onima koji ga grde uzvraća istom mjerom. Zbog svega je toga gospodinu Pašnjaku užasno neugodno i neprestano se pokušava riješiti Suba,a kada mu to ne uspije pomiri se sa sudbinom. Kako je Sub jedno doista neobično biće, život s njim postaje prepun duhovitih i neobičnih zgoda (sa gazdaricom gospođom Keljić, kupovinom odjeće u robnoj kući i prodavačima, u školi s učiteljima i djecom, . . . S vremenom između gospodina Pašnjaka i Subota, inače velikog obožavatelja stihova i rime, razvija se simpatija i prijateljstvo, a gospodin Pašnjak postaje samouvjerena osoba koja se zna zauzeti za sebe. Duhovita i zanimljiva knjiga za djecu mlađeg školskog uzrasta.
Akimbo i čovjek krokodil

MACCALL Smith, Alexander

Uzbudljiva afrička priča iz pera pisca, rodom iz Zimbabwea, koji sa uživanjem piše o dječaku Akimbi i njegovim avanturama, namijenjena je djeci mlađe školske dobi. Akimbov tata radi kao djelatnik na održavanju velikog rezervata u kojem obitavaju mnoge životinje. Jednoga dana posjetio ga je prijatelj John, po zanimanju zoolog, inače poznatiji pod imenom Čovjek krokodil. Njegov zadatak je da označi sve mlade krokodile, a ovoga puta Akimbo će mu pomoći u tome. Kada Johna napadne krokodil, dječak će pokazati izuzetnu hrabrost i požrtvovnost spašavajući prijatelju život . . .

Anica i tajna maska
MUCK, Desa

Približava se vrijeme poklada. Anica voli ići u maškare. Poklade Anici ne donose samo radost veći i brigu. Problem je u tome što i njezin otac voli ići s njom u maškare, obično prerušen u ružne i strašne maske kojih se ona stidi. Ovog puta otac je odustao od obilaska kuća, pa je Anica bila presretna. Sa svojim je prijateljicama uživala i dobila mnogo bombona, čokolada, krafni i novac. Popodne je otišla na karneval. Bilo je maski od kojih ju je podilazila jeza. Našli i su se tu i zvončari, strašni poput noćne more. Spasio ju je prekrasni princ, sav u zlatu. Njegove oči bile su blage i tople, nekako poznate. Plesali su. Bila je to najljepša i najljubaznija maska. U njoj je Anica prepoznala svoga tatu.

Vampirko
SOMMER-Bodenburg, Angela

Omiljeno štivo dječaka Antuna jezive su priče, osobito o vampirima. No, dobio je priliku upoznati pravog pravcatog mladog vampira Rudija, pa i njegovu sestricu Anu i štoviše postali su i prijatelji. Rudi se pokazao kao drag i ljubazan, a najveću zapetljanciju u cijelom romanu izazvali su pokušaji Antunovih roditelja da upoznaju njegova prijatelja. Ali kako objasniti neobičnosti vezane uz Rudija - otrcani crni plašt koji nikada ne skida i koji k tome neobično zaudara, zašto dolazi u sitne noćne sate i zašto stalno rukom pokriva usta . . . ?

Psssssst...

FEMENIĆ, Stanislav

Zbirka veselih, punih humora, maštovitih pjesama, pitalica i priča koje se lako izgovaraju, čitaju, koje teku u rimama i grade autorov svijet koji on poklanja djeci. No, one nisu samo to. U mnogima se kriju tople poruke i pouke.

FANTASTIČNE priče za djecu XXI. stoljeća

Zbirka fantastičnih priča. U njima ćemo naći pismo s Marsa. Virtualni svijet. Vražji otok, ukleto mjesto gdje se događaju najstrašnije stvari i Pavela koji nije vjerovao jer je smatrao da se samo djevojčice boje. Letjet ćemo poviše livada na kojima će pasti biljojedi sa šest kotača. Ne travu. Sunčevu energiju. Možda i mi pronađemo Svjetlosne naočale kroz koje ćemo vidjeti novi spektar boja i dotad nevidljive, malene patuljke Dosade. Ili možda i nama roditelji uplate prvu ratu za kloniranje pa ćemo poput Irene zamrziti dvojnicu. Ne, možda ćemo biti medvjedi u nekom novom svijetu u kojem je čovjek izumrla vrsta. Potrudit ćemo se izbaciti iz svog svijeta te dosadne Akronce jer zašto bi oni rješavali zemaljske probleme. Imati tri mozga, biti Ja Ivar, ja Patrik i ja Sem. Biti velik i blistav i crn. Biti privid. Čuti tajnu kontrolora svemirskih letova. S brodom probiti Među, granicu ljudskog i nedljudskog svijeta. Postati proziran. Skloniti se u sklonište, podesiti automatsku bravu koja će se otvoriti za 20 godina i shvatiti da je uzbuna bila lažna. Ili se naći u vatri između projektila, plaćajući cijenu slobode a sloboda je uvijek sloboda bila na Zemlji ili jednoj od planeta.

Piki i Argo

GLUŠČEVIĆ, Maja

Tople, zanimljive i duhovite priče u kojima su glavni likovi i junaci dva psa, Piki i Argo. Njihove zgode i nezgode, lukavštine i dobra djela. Kako se uopće dogodilo da teta Marijanka ima dva psa? Najprije je imala malog, čupavog mješanca Pikija kojemu je svašta padalo na pamet tako da je znao do suza nasmijati tetu Marijanku i nezinu obitelj. Bio je umiljat, zvrkast dražestan ali nikako nije mogao biti ozbiljan i pouzdan, pas čuvar koji je njoj baš trebao. Zbog toga je dobio društvo, malenoga Arga. Odmah su se sprijateljili i Piki je preuzeo potpunu brigu. Argo je ubrzo narastao i postao pas opasna izgleda ali blage ćudi. I dalje su nestajale kokoši, jaja, purice.Teta Marijanka je bila ljuta. Ne zadugo. Piki i Argo su se dokazali i pokazali da zajedno mogu biti odličan tim. Uhvatili su lopova. Tako su počele njihove slavne dogodovštine u kojima su sve više potvrđivali da su pametni psi kao u priči o malom Franceku, priči o Evici. A tek kako se Argo iskazao kada je u gradu pronašao Pikija i vratio ga kući!

Čokoladne godine

KOPJAR, Mladen

Priče dječaka Darka obuhvaćaju period od prvog dana kada je došao na svijet, pa do njegovog desetog rođendana. U obitelji su već dva dečka i jedna djevojčica sestra Ružica. Ona je bila najsretnija kad je Darko stigao iz rodilišta. Spakirala je sve igračke, jer što će joj one, sad kad ima bracu! Braco je rastao bacajući svoje ukućane na koljena. Pratimo njegove doživljaje iz godine u godinu i tako redom do desete. Od prvih koraka otkrivanja svijeta, nestašluka, riječi, do polaska u vrtić i školu. Prave čokoladne godine ispunjene znatiželjom, smijehom, odvažnošću... genijalnošću kako to misle ponosni roditelji.

Tajna sretnih susjeda

KOVAČEVIĆ, Hrvoje

Kako je živjeti u zgradi od dvadeset katova? To će sigurno znati netko od vas, ali znaju Tin i Maja. Ukratko, uzbudljivo. Toliko vrata a iza vrata toliko lica i toliko priča. Tko bi svakog susjeda zapamtio? Sva prezimena znao?! Tin čak ne poznaje susjede koji stanuju odmah do njih. Njega i Maju promatra neki voajer. Oni glume ubojstvo i Maja dobiva anonimno pismo. Na koga se pismo odnosi? Na Tina i Maju ili Majinog oca i Ivu Rončević? Stiže i druga anonimna poruka. Tko ih ostavlja? Tin i Maja se odluče na akciju i pronalaženje voajera. Zašto ne kažu policiji? Bilo bi nezgodno da svi doznaju kako se Majin otac ljubio sa simpatijom iz srednjoškolskih dana. I što onda? Hoće li se Majini roditelji razvesti? Tin je konačno na dobrom tragu. Našao se kod poštanskih sandučića u trenutku ubacivanja pisma. I umjesto da se sve odmah otpetlja tako se zakomplicira da i policija dođe. Kakav je to začarani krug Petrovića? Je li svijet poludio? Ne, ipak nije - zaključili su Tin i Maja između nježnih pogleda.

Esperel – grad malih čuda

LOVRENČIĆ, Sanja

Esperel, mali grad, grad malih čuda. Priča započinja u "Dućanu na tri kata", čudnom dućanu u kojem je troje djece bilo zarobljeno. Je li gospodinTomas bio stari vještac pa ih je namjerno zarobio? Bila je to idealna prilika da budu s lutkama. Kad je pala noć, lutke su oživjele i pustolovina započela. To je samo jedna od priča. U priči o Rijeci, Rijeka iznenada postaje žuta i stanovnici šalju Brzog Martina da to istraži. U priči Tri pekara koji su i braća, nestaje jedan po jedan. Gdje su to braća otišla? U priči o poštaru Maksu doznajemo što je sve doživio na putu za Valungrad, kako je poželio letjeti i kako je postao nevidljivi poštar... Priče se nastavljaju, u njima pustolovine. Priče o stanovnicima Esperela, njihovim tajnama, neobičnim željama i događanjima.
Bijeli zec i drugi igrokazi

STAHULJAK, Višnja

Zbirka sadrži šest igrokaza od kojih se tri temelje na narodnim pričama. Igrokazi utemeljeni na narodnoj bajci - "Crveni kišobrani", "Mudri pijetao" i "Frkljevački muzikanti", predviđeni su za lutkarsko izvođenje. "Bijeli zec" scenska je igra kombinirana s glumcima i lutkama u dva čina, a radi se o potrazi za zecom koji je pobjegao čarobnjaku iz cilindra. "Božićna bajka" prigodan je igrokaz u jednome činu namijenjen mlađoj djeci, temeljen na elementima čudesnoga, prožet blagom komikom. "Priča o Češeru Borku" romantičan je igrokaz sazdan na elementima traganja (traži se zemlja drveća) a u njemu se dokazuje da se neostvarive želje mogu pretočiti u ostvarive. Postoje dva pogovora, autoričine zabilježbe uz igrokaze, bilješka o spisateljici i kronologija njezina života i rada.

Bum Tomica 3.

ŠESTO Stipaničić, Silvija

Nakon dva vrlo uspješna i rado čitana nastavka o dječaku Tomici i njegovim ukućanima, autorica nam je podarila i treći podjednako duhovit i čitljiv roman za djecu mlađe školske dobi. Riječ je o duhovitim zgodama i nezgodama u Tomičinom životu (obitelji, školi... ), koji svojim dječjim očima promatra svijet. Roman nema čvrstu kompoziciju ni fabulu. Sastavljen je od crtica iz kojih pršte odnosi i međuodnosi jedne obitelji koja ima tri klinca različite dobi, različitih interesa, različitih svjetova. Tomica je sada nešto stariji, ulazi u pubertet i zamjećuje prve promjene na svom tijelu, te ponovo slijedi cijeli niz duhovitih i smiješnih scena, a poseban govor likova, mješavina slenga i kajkavštine, plijenit će i nadalje pažnju čitatelja. Naslov je to koji se nalazi i na popisu lektire.

Čarobnjakov šešir

JANSSON, Tove

Tove Jansson jedna je od najznačajnijih spisateljica 20. stoljeća. Uz niz vrijednih priznanja, za svoj književni rad na području dječje književnosti 1966. dobila je medalju Hansa Christiana Andersena. Proslavila se serijalom knjiga o veseloj obitelji Mumintrola, neobičnim križancima između vodenkonja i trolova. Tako i u fantastičnoj priči Čarobnjakov šešir, govori o članovima obitelji Mumin i njihovim prijateljima, koji nakon što se probude iz dugoga zimskog sna, dožive niz neobičnih pustolovina koje izazove pojava čarobnog šešira. Djelo je prožeto suptilnim humorom, odlično okarakteriziranim likovima, nenametljivo provučenom pedagoškom niti, a crteži simpatičnih i vedrih likova upotpunjuju literarni doživljaj djela. Mumintrol i njegova družina oživjeli su i u stripu, doživjeli mnogo kazališnih i filmskih obrada, televizijskih, a nedavno i crtanih serijala.

Akimbo i slonovi

MACCALL Smith, Alexander

Uzbudljiva afrička priča iz pera pisca, rodom iz Zimbabwea, koji sa uživanjem piše o dječaku Akimbi i njegovim avanturama, namijenjena je djeci mlađe školske dobi. Akimbov tata radi kao djelatnik na održavanju velikog rezervata u kojem obitavaju mnoge životinje, pa tako i dječaku najdraži slonovi. Akimbo je neizmjerno nesretan zbog njihova okrutna ubijanja, stoga kreće u opasan pothvat. Uvlači se među lovokradice kao mladi lovac na slonove sa namjerom da ih razotkrije i pomogne u njihovu privođenju pred lice pravde.

Kud puklo da puklo

MEIER, Carlo
Drugi naslov iz serijala "Kamenski-Kids" švicarskog autora Carla Meiera mladim čitatetljima nudi napetu krimi priču koja aktivno pridonosi zaštiti mladih i prevenciji nasilja među mladima. U okolici Kaminski-Kidsa netko na zagonetan način ubija pse. Troje djece: Simon, Debora i Raffi dobivaju pismo sa prijetećom porukom da će izgubiti nekoga najmilijega, a odmah nakon toga nestaje njihov voljeni pas ovčar Zwockel. Tragajući za psom djeca završe u stupici u koju ih je nepoznati progonitelj vješto namamio. Kaminski-Kidsi našli su se u iznimno opasnoj situaciji . . .

Velika frka

MEIER, Carlo

Prvi naslov popularnog serijala kriminalističkih romana švicarskog autora Carla Meiera koji je u suradnji sa svoje troje djece oživio tri nezaboravna lika obitelji Kaminski: Raffaelu, Simona i Deboru. Njegovi romani počivaju na aktualnim temama, stoga su bliske mladima, a po preporuci Pro Juventute, švicarske zaklade za zaštitu prava djeteta, uvršteni su u školski program i koriste se u obrađivanju tematskih jedinica nasilja i ovisnosti među mladima. Jedan stariji dječak ucjenjuje malenu Raffi da u trgovini ukrade viski za njega. Djevojčica je u bezizlaznoj situaciji, a Simon i Debora pokušavaju joj pomoći. Trojac Kaminski i njihov pas Zwockel krenut će u pustolovinu i pokušati nenasilno riješiti problem, te otkriti tko se krije iza niza kaznenih djela kojih je sve više u njihovom okolici . . .

Labudova truba

WHITE, Elwyn Brooks

Louis je labud trubaš rođen bez glasa. Dok je bio mali, stvari i nisu bile tako ozbiljne, ali nakon što je odrastao i po prvi put se zaljubio pojavili su se nepremostivi problemi, jer nije bio u mogućnosti izreći ljubavne riječi, prekrasnoj labudici Sereni. Sprijateljivši se sa dječakom Samom, Louis odlazi u školu kako bi naučio čitati i pisati tj. komunicirati sa drugima i izraziti svoje osjećaje. Ali, činilo se da ništa ne pomaže pa je Loisov otac, za svoga sina ukrao pravu trubu. Mladi labud, rođen sa "nedostatkom", otisnut će se u svijet i počet će muzicirati kako bi platio ukradeni instrument i pronašao put do Serenina srca . . .

Dašenjka ili život šteneta

ČAPEK, Karel

"Kada se rodilo, bilo je to tek nekakvo bijelo ništa, u šaku je to moglo stati, ali kako je to imalo par crnih ušesa i otraga repić, priznali smo da je to ipak psić, a kako smo željeli imali psa djevojčicu, nazvali smo to nešto Dašenjka." - uvodna je rečenica duhovite pripovijesti o malom, umiljatom štenetu i njegovim prvim koracima u životu, doživljajima i nestašlucima. Priču o dragom kućnom ljubimcu koji je stvarno postojao, pisac je popratio crtežima i fotografijama šaljivo prokomentiranima.

4½ prijatelja i nestala učiteljica biologije

FRIEDRICH, Joachim

Četiri i pol prijatelja pred novim su zapetljanim i ovoga puta zasigurno, pravim detektivskim slučajem, ili bar tako misle. Glavna osumljičena je njihova učiteljica bilogije, gospođa Schulte - Stratmann jer s njom "nešto nije u redu" . . . Odijevala se kao i ostali nastavnici, na posao dolazila rasklimanim autom, a sada nosi vrhunsku odjeću, šminka se, vozi športski auto, a viđena je kako čak nosi i periku . . . I sva ta čudna promjena nastupila je nekako u vrijeme pljačke obližnje banke u kojoj je uz razbojnike sudjelovala i jedna zamaskirana žena. Detektivi odlučuju uhoditi svoju učiteljicu, možda kriminalku, ne ispuštati je iz vida, te doći do istine, ma kako poražavajuća bila . . .

Tajanstveni svjetionik
GLUŠČEVIĆ, Maja
Ovo nije samo ljubić kako se možda u prvi tren čini. Ovo je napeta i pomalo jeziva priča, puna nepredvidivih obrata od kojih i Frani i Marini često zastaje dah. No, Frane je vrlo znatiželjan dječak, a tko je pročitao tajnu tihe uvale, to već ionako zna. I opet si je nametnuo težak zadatak. Kako otkriti što se noću zbiva na pustom svjetioniku i kakve se to crne sjene pojavljuju iz mraka? Srećom! A zbog čega to kažem shvatit ćete kad pročitate ovu knjigu.

Sasvim neobičan ljubimac

HELL, Kristina
Idin je tata fotograf divljih životinja. S jednoga od putovanja, kući je donio Mazu - maloga tigrića, inače pripadnika ugrožene vrste kojemu je spasio život. Ida je bila oduševljena, mama . . . ne baš, ali nekako se pomirila sa novonastalom situacijom i sasvim neobičnim ljubimcem. Svi su uživali u malenom tigriću, ali kako je rastao zajedno sa njim rasli su i problemi. Stan je postao premalen, a još gore od toga bilo je sačuvati tajnu njegova postojanja, kako od susjeda, tako od Idinih prijateljica, pa i od None i Dide . . . Naravno da je vrlo neobičan ljubimac izazvao cijeli niz duhovitih situacija, ali pravi je problem nastao kada je Ida popustila u školi . . . Veseli i zabavan roman za sve one koji vole smijeh, a naročito za sve one koji čeznu za vlastitim kućnim ljubimcem.

Tajna šutljivog dječaka

KOVAČEVIĆ, Hrvoje
Samo nekoliko trenutaka nakon što je kanio zadiviti nezainteresiranu publiku referatom, inače šutljivi Maljčik odlazi iz učionice. Odatle mu se gubi svaki trag. Nevjerojatno! On, koji se boji nastavnika, poštuje ih. Ne bi on samo tako otišao, bez pitanja i dopuštenja. Misterij! Šutljivi dječak Maljčik je postao glavna vijest u Požegi. Krizma, njegov najbolji prijatelj također postaje meta novinara, policije i nasilnih tipova. Razbija glavu o nestanku prijatelja. Je li Maljčik želio postati legenda?! Krizma nikako da uđe u neki trag. Jedino što je uspio otkriti jest nestanak jednog dijapozitiva. Može li jedan jedini dijapozitiv vratiti Maljčika i riješiti tajnu?

Sunčev sjaj

LOVRENČIĆ, Sanja

Zbirka bajki koje podsjećaju na klasične bajke s poznatim likovima. Samo podsjećaju. Likovi su ovdje sasvim bliski nama, djevojke nisu bespomoćne, obrati u pričama su sasvim neočekivani. Jako će nam se svidjeti raspjevana Alma koja sa svojim Kraljevićem pronalazi sretno rješenje za budući zajednički život. Upoznat ćemo neobičan svijet pauka. Zamislit ćemo se nad darom kume vile lijepoj kraljevni Ružici koja nije imala strpljenja i teško se odlučivala na ikakav napor... Te i druge bajke u knjizi pripovijedaju nam o svijetu okupanom sunčevim sjajem, svijetu koji je izgrađen na razumijevanju drugoga i drugačijega.

Obitelj Quigley

MASON, Simon

Obitelj Quigley ima Willa i Lucy, dva bisera koja im uveseljavaju život. Istina, ponekad se proditelji nađu u neugodnoj situacijui, no, Willi i Lucy se uvijek izvuku i sve ispadne više nego dobro. Jeste li kad vidjeli pčelicu kao djeverušu? Znate li kako roditeljima ostavljati migove za ispunjenje egzotičnih želja? Ili možda želite pomoći prijatelju da dobije željeni božićni poklon. Willi vas može naučiti kako papigicu naučiti govoriti, a tata Quigley kako uloviti odbjeglu papigicu. Duhovite zgode obitelji Quigley koje će vas nasmijati i zabaviti.

Anica na ljetovanju

MUCK, Desa

Osmogodišnja Anica obožava more i sve što je s njime povezano. Ovo ljeto posebno je uzbuđena i sretna jer su njezini roditelji na ljetovanje poveli i Aničinog prijatelja, dječaka Jakova. Već prvi dan mališani su pretjerali sa kupanjem i ronjenjem, tako da se Jakov razbolio. Ali, to je bio tek jedan od mnoštva uzbudljivih događaja koji će dugo ostati u sjećanju Anici, Jakovu, ali zasigurno i Aničinoj mami. Slikovnica iz serijala knjiga o djevojčici Anici poznate slovenske autorice Dese Muck, pogodna je za sve početnike u čitanju, tekst je tiskan krupnim, lako čitljivim slovima i popraćen vedrim ilustracijama.

Mali glagoljaši

NAČINOVIĆ, Daniel

Mladi Zagrepčani - Karmela i njezin brat Dubravko, dobili su razglednicu sa slikom prekrasnog gradića, ispisanu njima nepoznatim, čudnovatim slovima, koja ma kako se trudili, nisu uspjeli odgonetnuti. Njima u pomoć stiže "glavom i bradom" sam kralj Zvonimir i odvodi ih put Istre, u prošlost. Tokom putovanja kralj Zvonimir otkriva im brojne zanimljivosti o povijesti, vremenu nastanka glagoljice i glagoljaštva, njezinim utemeljiteljima i kulturno - povijesnim glagoljaškim spomenicima. Nakon upoznavanja sa prošlošću, Karmela i Dubravko željni znanja i sami postaju polaznici Male glagoljaške akademije u istarskom gradiću Roču. Edukativna, povijesno - kulturološka priča u kojoj se na zanimljiv način isprepliću prošlost i sadašnjost, namijenjena je mlađim osnovnoškolcima.

Čudesni grm
O'BRIEN, Robert C.

Mišja obitelj Frisby, majka i njezino četvero djece, svako proljeće napušta zimsko obitavalište u polju i odlazi u šumu na sigurno daleko od ljudske ruke i poljoprivrednih strojeva. Ali, ovo proljeće njihova selidba je upitna zbog bolešću shrvanog mišića Timothyja. Po preporuci Vrane, gospođa Frisby za savjet moli mudru sovu, a ona je pak upućuje na vrlo inteligentne i učene štakore koji žive pod ružinim grmom. Na veliko iznenađenje gospođe Frisby, štakori žele pomoći i prenijeti njezinu obitelj u siguran novi dom, a budući da su pismeni, čitaju knjige, služe se električnom energijom i posjeduju znanja iz svih mogućih područja, do detalja i vrlo promišljeno osmišljavaju vrijeme i način opasne akcije spašavanja. Čine to iz poštovanja prema preminulom suprugu gospođe Frisby, što je vrlo zagonetno . . . Dirljiva i zabavna priča o prijateljstvu i uzajamnom pomaganju klasik je dječje literature, a poslužio je i kao predložak za istoimeni poznati animirani film.

Petrica pričalica
POLAK, Sanja
Zbirka priča o Petrinim prijateljima. Duhovita, pričljiva, malo ozbiljna, malo neozbiljna. Prijatelji, kao prijatelji. Imaju dobrih ideja, ponekad su zaboravni, ponekad nas osvajaju smijehom i uče nas pjevati, ponekad rade stvari koje se ne bi smjele raditi. Ponekad mi njih moramo uveseljavati, tješiti, čuvati, razuvjeravati. Lijepo je imati prijatelje, što više njih. Zajedno nam je puno ljepše. Ako ne znamo kako se stvaraju prijateljstva, ako smo nesigurni, ponekad sramežljivi, i tome ima lijeka. Na kraju knjige, Petrica Pričalica nam daje deset mudrih i jako pametnih pravila. Pa... sretno!

Grof Karlstein

PULLMAN, Philip

U noći prije Dušnog dana, točno u ponoć, u šumama počinje loviti demonski lovac Zamiel, koji uvijek traži ljudsku lovinu. Ovog puta žrtve su trebale biti dvije djevojčice bez roditelja, čiji je zli ujak, a njihov skrbnik, sklopio nagodbu s demonskim lovcem kako bi zaštitio sebe. Tako započinje ponoćna trka, strka i zbrka prepuna napetosti koja se čita u jednom dahu. Roman je to za mladež, koji je Pullman -poznati britanski i svjetski pisac, napisao prema jednoj svojoj školskoj predstavi.

Mirko i sedam prigovora

RUNDEK, Melita
Priča - zagonetka, prepuna prigovaranja, ogovaranja i zanovijetanja upućenih tajanstvenom junaku, zvanom Mirko. Na čitatelju je da odgonetne, zapravo, tko je i što je on. Znano nam je samo da je u velikoj nevolji i da se silno razbolio. Njegovo liječenje bilo je dugotrajno, a lijek je bio skriven u bojama i ljekovitom bilju. Previše je crnila bilo u njegovu životu, izazvanog ružnim pogledima, ružnim - gorkim riječima i svim mogućim oblicima omalovažavanja i podcjenjivanja. Ali Mirko se spasio kada je ponovno vratio vjeru u sebe, u svoju vrijednost i ljepotu. Ilustrirana priča za djecu mlađeg školskog uzrasta, ali i za odrasle, u kojoj prema riječima autorice nema tučnjava, osvojenih mjesta i zamaka, niti poraženih divova. U njoj nema borbi sa "vanjskim" , "jer se najveće bitke vode unutra, u skrivenim zakucima svačije duše", kako Mirkove tako i naše.

Zvijezde i zvjezdice
STUHLREITER, Đurđica

Na nebeskom svodu započinje novi dan. Malena zvijezda Srebrenka mora u školu. Nije to bila obična škola. Bila je to posebna zvjezdana škola u kojoj se između ostalog pisao test za ispunjavanje želja. Učili su kako pomoći ljudima, tim dalekim bićima. Nekim zvjezdicama je bilo prvi put da krenu na put na Zemlju. Bile su silno uzbuđene. Trebale su dobro obaviti zadatak jer su tako postajale ozbiljne, velike zvijezde. Srebroljub je krivo čuo želju. Svjetlomila je pala na šepavu djevojčicu koja se brinula kako da jednoj nepristojnoj djevojčici vrati violinu. Astromir je ispunio želju jednom cvijetu. Bucmasti Zvjezdohran je pao debelom dječaku i nenamjerno ispunio želju njegove mame... Neke je želje bilo teško ostvariti a nekad je zvijezdama od pojedinih želja zastajao dah, jer su bile takve da ih čak niti zvijezde nisu mogle ispuniti.

Siromašni dječak iz Odensea : knjiga o

H. C. Andersenu

VARMER, Hjørdis, Lilian Brøgger

Zanimljiva knjiga, priča je o siromašnom, boležljivom i bojažljivom dječaku, koji je od ružnog pačeta postao svjetski poznati veliki pisac bajki Hans Christian Andersen. Najveći trijumf njegova života bio je kad su ga proglasili počasnim građaninom njegova rodnog gradića Odensea, u kojemu je, dok je još bio siromašan dječak doživljavao podsmjeh i porugu zbog svoje neobičnosti. Priča je to o njegovom teškom djetinjstvu, odrastanju, zaljubljivanju i vječnoj čežnji za pohvalom, ljubavlju i uspjehom.

Prvo ti, onda ja! : bonton za djecu

BASELER, Marja
U ilustriranom bontonu prvo se upućuje u opća pravila za pristojno ophođenje a potom se daju objašnjenja, upute i savjeti za pristojno i primjereno ponašanje kod kuće, u školi, na ulici, u posjeti, u restoranu, na pogrebu, na sportskom igralištu, na proslavi i pri dopisivanju. U knjizi su navedeni primjeri ponašanja u raznim kulturama, kao i poslovice vezane za razne situacije i običaje. Zabavni testovi pružaju mogućnost procjenjivanja vlastitog ponašanja.
ENCIKLOPEDIJA dinosaura i pretpovijesti

Enciklopedija započinje uvodnim dijelom i temeljnim opisom fosila, evolucije i života u drevno doba uopće. Slijede četiri glavna poglavlja s velikim skupinama pretpovijesnih životinja - Ribe i beskralješnjaci, Vodozemci i gmazovi, Dinosauri i ptice te Sisavci i njihovi preci. Svaki naslov u tim poglavljima obrađuje neku posebnu životinju ili skupinu životinja. Sveobuhvatni opći dio na kraju knjige sadrži fosilnu kronologiju, pojedinosti o traganju i proučavanju fosila, te životopise poznatih znanstvenika koji su se bavili paleontološkim istraživanjima.
Art : pokreni, kreiraj : priručnik za osnove likovnog odgoja

NICHOLSON, Sue

Likovne ideje i projekti u ovoj knjizi opisani su u četiri cjeline koje se odnose na crtanje, skiciranje i izradu stripa; slikanje i otiskivanje; kolaž, gradnju trodimenzionalnih modela i skulptura od raznih materijala; izradu kreativnih majstorija koje vuku porijeklo iz raznih krajeva svijeta. Uz svaku cjelinu i temu navodi se potreban pribor i materijal, a postupak nastanka pojedinog rada prikazan je korak po korak, rječju i slikom. Rječnik, kazalo.
Divlja naša : od zagrebačkog kita do radošićkog bika

VRKIĆ, Jozo

Služeći se brojnim i raznovrsnim izvorima (knjige, časopisi, dokumentarni filmovi, izvori na internetu), autor kroz literarni tekst iz pozicije sudionika događaja i stavljajući se u ulogu pojedinih pripadnika životinjskog svijeta, daje pregled žive i nežive prirode na području Hrvatske, od prapovijesnih vremena do današnjih dana. Knjiga je ilustrirana crtežima. Sadrži rječnik manje poznatih riječi, kazalo naših životinja i drugog, kazalo naših ljudi i krajeva.
365 ideja koje možete ostvariti

WATT, Fiona
Knjiga sadrži ideje i upute za slikanje, crtanje, otiskivanje i izradu korisnih i ukrasnih predmeta od raznih materijala (papir, tkanina, folija, drvo...). U kratkim i jednostavnim uputama za svaku temu opisuje se osnovna likovna tehnika, a potom se navodi niz ideja za varijacije navedene teme odnosno za radove koji se izvode na sličan način.
100 znanstvenih pokusa

ANDREWS, Georgina

Zbirka pokusa iz područja prirodnih znanosti (fizika, kemija, biologija), omogućuje djeci zabavu i učenje pomoću samostalnog istraživanja. Pokusi su ilustrirani i opisani korak po korak, te praćeni znanstvenim objašnjenjima i adresama internetskih stranica na kojima se može utvrditi i proširiti stečeno znanje. Postoje rječnik i kazalo. Knjiga je ušla u najuži izbor nagrade za znanstvenu knjigu 2005 godine.

1000 zabavnih igara

GUENTHER, Tobias
Zbirka dječjih zabavnih igara za slobodno vrijeme. Sadrži grupne i individualne, pokretne i misaone igre primjenjive za vanjski i kućni prostor: igre na otvorenom, u vodi, na plaži, u šumi, na livadi, na snijegu i ledu, noću i po magli, u automobilu i u kući. Izvedive su s vrlo malo opreme i pomoću predmeta iz svakodnevnog života.

Atlas dinosaura : zapanjujuće putovanje izgubljenim

Svijetom

MALAM, John

Nevjerojatne prozirne stranice i fantastični interaktivni CD vode vas u svijet najnevjerojatnijih bića koja su ikada živjela na Zemlji. Istražujući prethistorijske kontinente prikazane u knjizi otkrijte kako je svijet izgledao prije više milijuna godina. Knjiga će vam otkriti koji su točno dinosauri živjeli na svakom kontinentu, što njihovo ime znači, koliko su bili veliki, kako su se hranili, kako je izgledala Zemlja u njihovo vrijeme. Predstavljeni su također ljudi koji su otkrili kosti dinosaura i do kakvih su spoznaja o prošlosti Zemlje dovela njihova otkrića dinosaura. Na kraju knjige nalazi se priča o smrti dinosaura te kako se razvijao životinjski svijet nakon njihovog uništenja. Na interaktivnom će CD-u kostur dinosaura oživjeti i trčati, zastrašujuće čeljusti će se okretati i naglo zatvarati.
Pirati

MATTHEWS, John

Bogato ilustrirana i maštovito opremljena knjiga namijenjena mladim čitateljima, donosi obilje podataka i zanimljivosti o piratima, odnosno bukanirima, gusarima, Obalnoj bratiji. Daje se povijesni pregled piratstva i opisuje piratska odjeća, oružje, brodovi i zastave. Predočavaju se stvarnost piratskog života na moru - a i na kopnu, te pljačkaški napadi i kazne za uhvaćene pirate. Navode se najpoznatiji pirati. Tu su još mala knjižica piratskog slenga i rječnik nautičkih pojmova.
Gimnastika uma za one koji drukčije razmišljaju

POEHLS, Volker

Zbirka matematičkih i logičkih zadataka. Zadaci su preuzeti iz enigmatske literature a svaki od njih ima originalno rješenje i alternativu. Zadaci su podijeljeni po težini a cilj je potaknuti na rješavanje drukčijim razmišljanjem, potaknuti na kreativni postupak pri rješavanju problema svake vrste.
Razmišljanje kao šport :

za sveznalice
POEHLS, Volker

Zbirka mozgalica (problemskih zadataka i pitalica) koje su već riješene u nekim knjigama, časopisima ili na internetu. Uloga čitatelja je preispitivanje rješenja: jesu li to jedina, ili su moguća i druga, bolja rješenja; nisu li neka rješenja možda čak i pogrešna? Zadaci su podijeljeni po težini a rješenja se dijele na ona koja su već negdje objavljena i na alternativna rješenja. Namijenjeno za sve starije od 12 godina.

Brže računati... i bolje pamtiti : (sudoku)
SEILER, Jens
Autor, rekorder u brzom računanju i pamćenju, predstavlja metode koje su mu omogućile postizanje toga uspjeha. Knjiga sadrži niz zadataka čije je rješavanje objašnjeno korak po korak. Posebno se daju upute za učinkovitije učenje i bolje pamćenje. Za sve starije od 12 godina.
Piratologija : priručnik za lovce na pirate

STEER, Dougald A.

Knjiga o piratima namijenjena mladima, napisana u obliku izmišljenih dnevničkih zapisa. Kapetan broda "Morska mačka", William Lubber, krenuo je na put oko svijeta odlučan u namjeri da privede pravdi zloglasnu piratkinju Arabellu Drummond. Njegov je dnevnik živa slika onog vremena, kraja 18. stoljeća, kada su okrutni pirati i gusari harali svjetskim morima. U njemu je opisao događanja na svom putovanju, potragu za blagom i obale koje je posjetio, a umjetnici koje je poveo sa sobom prikazali su galeriju pirata i gusara i dočarali surovi život na moru. U ovoj bogato i nadasve domišljato opremljenoj knjizi uz mnoštvo zanimljivih podataka o piratima i gusarima, naći ćemo još i kompas, pomorske karte, te crteže brodova, oružja, čvorova, navigacijskih instrumenata i prizora iz života ovih morskih pljačkaša.

Bez stresa učenje može biti lakše

STOKES, Gordon Stewart
Autor, zagovornik integracije tijela i mozga u učenju, predstavlja niz vježbi za poboljšanje učenja. Vježbama se uklanjaju blokade u učenju uzrokovane stresom, poboljšava koncentracija, olakšava proces mišljenja i pamćenja, unapređuje proces pisanja i povećava tjelesna spretnost. Mogu ih izvoditi djeca samostalno ili uz pomoć odraslih.

ZA spretne dječje ruke

Knjiga namijenjena djeci od 8 do 12 godina sadrži više od 150 ideja i uputa za izradu uporabnih i ukrasnih predmeta od raznovrsnih materijala: kartona, papira, tkanine, glinamola, fimo mase, itd. Daju se ideje i upute za dekoriranje sobe i radnog kutka, kreiranje i aranžiranje poklona, ukrašavanje odjeće i izradu modnih dodataka.
Život na Zemlji

BANQUERI, Eduardo

Uvod u biologiju za mlade čitaoce. U knjizi se odgovara se na pitanje što je život i kako je nastao, opisuje se stanica kao temeljna jedinica svih živih bića, objašnjava se njena građa, kao i nastanak tkiva, organa i organizama. Daje se podjela živih bića s posebnim osvrtom na biljke s cvijetom i sisavce. Obrađuju se osnovne i zakoni genetskog nasljeđa i evolucija čovjeka. Postoje rječnik i tabela povijesti života (pojava živih bića po geološkim razdobljima).

Mama i tata se rastaju : što

ću ja sad? : vodič za preživljavanje

BEYER, Roberta, Kent Winchester

Savjetnik za djecu čiji se roditelji rastaju, napisan je s ciljem da djeci pruži potporu i pomoć u toj zbunjujućoj, tužnoj i teškoj situaciji. Temelji se na najčešćim pitanjima koja djeca postavljaju kada se njihovi roditelji rastanu, pa tako svako poglavlje počinje pitanjem (zašto se neki roditelji rastanu; jesam li ja kriv za rastavu; što će sada biti s našom obitelji; što ću s osjećajima...), a slijede odgovori i savjeti stručnjaka, popraćeni izjavama, komentarima, iskustvima i savjetima djece čiji su se roditelji rastali.

Ogovaranje : učini nešto prije nego

glasina krene

RONDINA, Catherine

Knjiga upućuje osnovnoškolce kako se nositi s ogovaranjem - stvaranjem glasina. Na pristupačan i primjeren način objašnjavaju se osnovni pojmovi ogovaranja, te daju upute i savjeti djeci tračerima, djeci žrtvama trača i djeci svjedocima, o tome kako mogu rješavati probleme koje imaju u vezi s tim oblikom ponašanja. Kratak i jasan tekst praćen je brojnim ilustracijama, a tu su i testovi čijim ispunjavanjem djeca dobijaju uvid u stil svoga ponašanja. U dodatku su izvori za pomoć - telefonske linije i savjetovališta, web stranice, knjige. Osim djece, knjigu mogu koristiti nastavnici za rad s djecom i njihovim roditeljima, u okviru prevencije zlostavljanja i ostalih oblika društveno neprihvatljivog ponašanja djece.

Priča o čokoladi
SERTIĆ, Irena
Spajajući literarnu i popularno znanstvenu razinu, autorica prikazuje povijest čokolade, od vremena Maya koji su je izumili i Asteka koji su je preuzeli, do današnjih dana. Mladi čitaoci upoznaju se s običajima vezanima za konzumiranje čokolade u pojedinim kulturnim sredinama, kao i s načinom proizvodnje čokolade i prvim znamenitim proizvođačima; zanimljivostima o čokoladi; vrstama čokolade i receptima za vruću čokoladu i topli umak od čokolade. Nagrada za najbolju hrvatsku slikovnicu "Ovca u kutiji", 2006. godine dodijeljena je upravo ovoj knjizi.
Svađanje : učini nešto riječ po riječ

RONDINA, Catherine

Knjiga upućuje osnovnoškolce kako se nositi sa svađama i razmiricama. Na pristupačan i primjeren način objašnjavaju se osnovni pojmovi vezani uz svađanje, te daju upute i savjeti djeci svađalicama, djeci svađomrscima i djeci mirotvorcima, o tome kako mogu rješavati probleme koje imaju u vezi s tim oblikom ponašanja. Kratak i jasan tekst praćen je brojnim ilustracijama, a tu su i testovi čijim ispunjavanjem djeca dobijaju uvid u stil svoga ponašanja. U dodatku su izvori za pomoć - telefonske linije i savjetovališta, web stranice, knjige. Osim djece, knjigu mogu koristiti nastavnici za rad s djecom i njihovim roditeljima, u okviru prevencije zlostavljanja i ostalih oblika društveno neprihvatljivog ponašanja djece.

Tučnjava : učini

nešto prije prvog udarca

RONDINA, Catherine

Knjiga upućuje osnovnoškolce kako se nositi sa tučnjavama kao ekstremnim oblikom sukoba. Na pristupačan i primjeren način objašnjavaju se osnovni pojmovi vezani uz tučnjavu, te daju upute i savjeti djeci napadačima, djeci koja su napadnuta i djeci svjedocima, o tome kako mogu rješavati probleme koje imaju u vezi s ovim oblikom ponašanja. Kratak i jasan tekst praćen je brojnim ilustracijama, a tu su i testovi čijim ispunjavanjem djeca dobijaju uvid u stil svoga ponašanja. U dodatku su izvori za pomoć - telefonske linije i savjetovališta, web stranice, knjige. Osim djece, knjigu mogu koristiti nastavnici za rad s djecom i njihovim roditeljima, u okviru prevencije zlostavljanja i ostalih oblika društveno neprihvatljivog ponašanja djece.

